**ЗАКОН ЗА ДОПЪЛНЕНИЕ НА ЗАКОНА ЗА ГРАЖДАНСКОТО ВЪЗДУХОПЛАВАНЕ**

**§ 1.** Създава се чл. 62б:

„Чл. 62б. (1) Забранява се експлоатацията без разрешение на безпилотно въздухоплавателно средство в:

1. географските зони на безпилотни летателни системи, в които експлоатацията им е ограничена или забранена;

2. управляемите структури на въздушното пространство, активирани в съответствие с наредбата по чл. 2а, ал. 2;

3. охраняемите граници на летищата за обществено ползване.

(2) При нарушаване на забраната по ал. 1 безпилотното въздухоплавателно средство се принуждава да кацне или се прилагат принудителни мерки за неговото отстраняване.

(3) Вредите, произлезли от принудителното приземяване на безпилотното въздухоплавателно средство или принудителното отстраняване по ал. 2, се понасят от нарушителя.

(4) Условията и редът за принудително приземяване на безпилотното въздухоплавателно средство и за прилагане на принудителни мерки за неговото отстраняване се определят с наредбата по чл. 62, ал. 3.

**ЗАКЛЮЧИТЕЛНА РАЗПОРЕДБА**

**§ 2.** В Наказателния кодекс, в чл. 341а, ал. 2 се създава буква „в“:

„в) експлоатира безпилотно въздухоплавателно средство без разрешение в:

1. географските зони на безпилотни летателни системи, в които експлоатацията им е ограничена или забранена;

2. управляемите структури на въздушното пространство, активирани в съответствие с наредбата по чл. 2а, ал. 2 от Закона за гражданското въздухоплаване;

3. охраняемите граници на летищата за обществено ползване“.